Maskokrinifero

Maskokrinifero (Crinifer personatus) konata ankaŭ kiel Nudvizaĝa krinifero aŭ Nudvizaĝa plantagomanĝulo, estas granda membro de la familio de turakoj, grupo de grandaj arbaraj preskaŭ-paserinaj birdoj limigitaj al Afriko, tiu ĉi de Orienta Afriko. La nomo devenas de sia distingiga kaj unika nuda, nigra vizaĝo. 

Taksonomio
La Maskokriniferon priskribis en 1842 la germana natursciencisto Eduard Rüppell bazite sur specimeno kolektita en Abisinio (Etiopio). Li stampis la duvortan nomon Chizærhis personata. La specia epiteto devenas el Latina personatus kun la signifo "maskohava" (el persona kun la signifo "masko"). La Maskokrinifero estis iam metita en la genron Corythaixoides, sed baze sur studo pri molekula filogenetiko publikigita en 2020, ĝi estis movita al la genro Crinifer.

Oni agnoskis du geografie izolaj rasoj, nome la jenaj:
 C. p. personatus (Rüppell, 1842) – Etiopia Rifta Valo
Aspekto: Pli ampleksa verda brusta plumaro, malsupra flanko de flugiloj kaj vosto verdeca, vizaĝo kun etaj brunaj plumoj
 C. p. leopoldi (Shelley, 1881) – suda Ugando, sudokcidenta Kenjo kaj Tanzanio ĝis Malavio kaj Zambio
Aspekto: Vizaĝo nuda kaj nigra, malpli ampleksa verda brusta plumaro

Aspekto
Ambaŭ seksoj estas similaj, krom la verda beko de la ino. Ĝi estas 48 cm longa de beko ĝis vosto, kaj pezas proksimume 210 ĝis 300 gramojn. Ĝia krio estas duobla aŭ ripetema koŭ-koŭ.

Distribuado kaj habitato
La Maskokrinifero troviĝas en du apartaj areoj en Afriko: unu en Etiopio, kaj la alia en Burundo, DRK, Kenjo, Malavio, Ruando, Tanzanio, Ugando kaj Zambio. Ĝi troviĝas en malfermaj arbaroj, arbustaroj kaj en kultivado kun disaj arboj. Ĝi povas esti trovita je altitudoj ĝis 1 400 metroj, sed ĉe Arbaro Loita ĝis 2 200 metroj en disaj juniperaj, akaciaj kaj ĉiamverdaj arbustaroj.

Kutimaro kaj ekologio
La Maskokrinifero estas bruema kaj maltrankvila specio, kiu moviĝas sola aŭ grupe.

 Manĝado 
Ĉi tiuj birdoj ĉefe manĝas fruktojn, foliburĝonojn kaj semojn.

 Reproduktado 
Kiel aliaj turakoj, la Maskokrinifero demetas du ĝis tri verdecblankajn ovojn ĉiun pariĝan sezonon. Nestoj ofte estas konstruitaj en altaj akacioj.

Referencoj

Eksteraj ligiloj

 Crinifer personatus, sonregistraĵo, xeno-canto

Kategorio:Musofagedoj
Kategorio:Birdoj de Orienta Afriko